রাজ্যের চার স্কুলকে ২ লক্ষ টাকার উপর আর্থিক জরিমানা

কলকাতা: স্কুলের (School) গাফিলতিতে ২৭ জন মাধ্যমিক পরীক্ষার্থী অ্যাডমিট কার্ড (Admit Card) না পাওয়ার জেরে কঠোর পদক্ষেপ মধ্যশিক্ষা পর্ষদের। রাজ্যের চার স্কুলকে করা হল ২ লক্ষ টাকার উপর আর্থিক জরিমানা।

বারংবার বলার ও হুঁশিয়ারি দেওয়ার পরেও সেই স্কুলের গাফিলতির জেরে মাধ্যমিক পরীক্ষার্থীরা অ্যাডমিট কার্ড না পাওয়ায় এবার রাজ্যের চারটি স্কুলকে সবমিলিয়ে দু লাখ পঁচিশ হাজার টাকা জরিমানা করল মধ্যশিক্ষা পর্ষদ। কলকাতা হাইকোর্টের নির্দেশে ওই জরিমানা দিতে হবে চারটি স্কুলকে। এ বছর মাধ্যমিক পরীক্ষা শুরু হচ্ছে ২ ফেব্রুয়ারি থেকে। কিন্তু গত বছর থেকেই মধ্যশিক্ষা পর্ষদ রাজ্যের স্কুলগুলিকে দায়িত্বশীলতার সঙ্গে তার স্কুলের মাধ্যমিক পরীক্ষার্থীদের যাবতীয় নথিপত্র পর্ষদে জমা দেওয়া, রেজিস্ট্রেশন করা এবং অ্যাডমিট কার্ড তৈরির জন্য আবেদন করতে বলে। সেই সময় বলা হয়েছিল যারা কাজটি সম্পূর্ণ করবে না তাদের প্রয়োজনে জরিমানা করা হবে। এবার সেই কড়া পদক্ষেপ গ্রহণ করল মধ্যশিক্ষা পর্ষদ।

আরও পড়ুন: বাংলায় ইন্ডিয়া জোট একসঙ্গে ভোটে লড়বে, বললেন রাহুল গান্ধী

জানা গিয়েছে, ওই চারটি স্কুল যথাক্রমে ভগবানপুর কেবিএস হাইস্কুল যেখানে ২৪ জন পরীক্ষার্থীর রেজিস্ট্রেশনই হয়নি। তাই ওই স্কুলকে এক লক্ষ কুড়ি হাজার টাকা জরিমানা করা হয়েছে। আগামীকালের মধ্যে যাবতীয় নথি পর্ষদ অফিসে পাঠাতে বলা হয়েছে। তারপর ওই পরীক্ষার্থীদের প্রফেশনাল রেজিস্ট্রেশন ও প্রফেশনাল অ্যাডমিট কার্ড জারি করবে পর্ষদ। একইভাবে নবনালন্দা শান্তিনিকেতন হাইস্কুলে একজন পরীক্ষার্থী যে একইভাবে ক্ষতিগ্রস্ত তার ক্ষেত্রেও স্কুলকে ৫০ হাজার টাকা জরিমানা করা হয়েছে। আগামীকাল এর মধ্যে স্কুলকে যাবতীয় নথিপত্র পাঠাতে বলা হয়েছে। বৈঁচি বিপিনবিহারী বালিকা বিদ্যালয়ের একজন পরীক্ষার্থীও একইভাবে ক্ষতিগ্রস্ত। যে কারণে ওই স্কুলকে ১০ হাজার টাকা জরিমানা ও আগামীকালের মধ্যে ওই পরীক্ষার্থীর যাবতীয় নথিপত্র পর্ষদ অফিসে পাঠাতে বলা হয়েছে। আসানসোলের সেন্ট মেরি ঘোরেটি গার্লস হাই স্কুলে একজন পরীক্ষার্থীর রেজিস্ট্রেশন হয়নি, অ্যাডমিট পায়নি ওই পরীক্ষার্থী। যার ফলে এই ঘটনাতেও সংশ্লিষ্ট স্কুলকে ২৫০০০ টাকা জরিমানা করা হয়েছে এবং ওই পরীক্ষার্থী যাবতীয় নথিপত্র আগামীকালের মধ্যে পর্ষদ অফিসে পাঠাতে বলা হয়েছে। পর্ষদ রীতিমতো হতবাক যে টানা এক বছর ধরে বারবার বলার সত্ত্বেও স্কুলগুলো কী করে তাদের দায়িত্ব এড়াতে পারে। কোনও পরীক্ষার্থী যাতে মাধ্যমিক পরীক্ষা দেওয়া থেকে বঞ্চিত না হয় সেদিকে তাকিয়েই মধ্যশিক্ষা পর্ষদের একধারে পরীক্ষার্থীদের জন্য মানবিক এবং একইসঙ্গে স্কুলের বিরুদ্ধে ওই কঠোর সিদ্ধান্ত বলে জানা গিয়েছে।